S wakka ad nfak ixef-agi n tesleḍt, i deg-i ad aɣ-d-iban belli ungal n Ɛmer Mezdad ireṣṣa ɣef waṭas n yiferdisen n teẓrizmult i yesdukkulen ullis, i as d-yettaken anamek. Tin yernan ɣer-s d iferdisen i irennun i tussna n teẓrizmult, annect-a d ayen i d-yettbegginen anerni n tira deg wungal aqbayli s wudem amaynut, yerna ur aɣ-yessewham ara lḥal imi Mezdad d amaru s wazal-is, tira-is d tin i ɣef d-yella wawal s waṭas, dɣa mi ara nettaf akka yessexdam tiẓriyin akka am teẓrizmult, aya d ayen ifazen d ayen ara as-yefken azal d cciɛa ugar.